Author: Trusko
Last saved by: Marián Kmeť
Company: BARTON

Predkladacia správa

	Návrh nariadenia o podrobnostiach o požiadavkách na zariadenia spoločného stravovania vypracovalo Ministerstvo zdravotníctva Slovenskej republiky na vykonanie zákona č. 126/2006 Z.z. o verejnom zdravotníctve a o zmene a doplnení niektorých zákonov.

V Slovenskej republike je v súčasnosti odborná problematika, ktorá je obsiahnutá v návrhu nariadenia, upravená vo vyhláške Ministerstva zdravotníctva Slovenskej republiky č. 214/2003 Z.z. o požiadavkách na zariadenia spoločného stravovania.

Návrh nariadenia  preberá  takmer v plnom rozsahu doposiaľ platnú úpravu. Návrh nariadenia podrobnejšie upravuje požiadavky na zriaďovanie a prevádzku zariadení spoločného stravovania, ktorých rámcová úprava je obsiahnutá v návrhu  zákona o verejnom zdravotníctve.	Návrh nariadenia predkladá rozpracované požiadavky na stavebno - technické členenie, vybavenie zariadení spoločného stravovania a na princípy zachovania výživovej hodnoty a bezpečnosti pri príprave, výrobe a podávaní pokrmov a nápojov v zariadeniach spoločného stravovania. 

	Zariadenia spoločného stravovania majú svoj osobitý charakter, špecifické postavenie na  úseku starostlivosti o zdravú výživu obyvateľstva. V zariadeniach spoločného stravovania sa stravujú menšie i veľké skupiny obyvateľov, rôznej vekovej štruktúry a fyziologických zvláštností organizmu. Z tohto dôvodu má zabezpečenie požiadaviek na zariadenia spoločného stravovania ako v oblasti princípov starostlivosti o zdravú výživu obyvateľstva, tak aj vytvárania opatrení na predchádzanie prenosným ochoreniam nesmierny význam.

	Návrh nariadenia vlády bol predložený na medzirezortné pripomienkové konanie spolu 35 subjektom v dňoch od 14. septembra 2005 do 6. októbra 2005 v bežnej 15-dňovej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

	Návrh nariadenia nebude mať žiadny finančný, ekonomický, enviromentálny vplyv, ani vplyv na zamestnanosť a podnikateľské prostredie.

Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.